RÅDETS AFGØRELSE af 22. juli 1997 om makrofinansiel bistand til Bulgarien (97/472/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 235,

under henvisning til forslag fra Kommission (1),

under henvisning til udtalelse fra Europa-Parlamentet (2), og

ud fra følgende betragtninger:

Kommissionen har konsulteret Det Monetære Udvalg, inden den fremlagde sit forslag;

Bulgarien har iværksat fundamentale økonomiske reformer og gør ihærdige bestræbelser på at indføre en markedsøkonomisk model;

der er indgået en Europaaftale om oprettelse af en associering mellem De Europæiske Fællesskaber og deres medlemsstater på den ene side og Republikken Bulgarien på den anden side (3);

ved afgørelse 91/311/EØF (4) besluttede Rådet at yde Bulgarien mellemfristet finansiel bistand på 290 mio. ECU med henblik på at sikre en holdbar betalingsbalancesituation i dette land; ved afgørelse 92/511/EØF (5) besluttede Rådet at yde Bulgarien supplerende bistand på 110 mio. ECU;

der er imidlertid behov for yderligere tilpasnings- og reformforanstaltninger i Bulgarien for at styrke den finansielle sektor og fremskynde privatiseringer;

Bulgarien har i april 1997 indgået en aftale med Den Internationale Valutafond (IMF) om et økonomisk program, der vil blive understøttet af en stand-by aftale;

de bulgarske myndigheder har anmodet om finansiel bistand fra de internationale finansielle institutioner, Fællesskabet og andre bilaterale donorer; ud over det beløb, der skønnes at kunne tilvejebringes fra private kilder og via IMF og Verdensbanken, vil der i programperioden fortsat være et finansieringsbehov på omkring 550 mio. US$, der skal dækkes for at styrke Bulgariens reserver og for at understøtte de politiske målsætninger, der er knyttet til regeringens økonomiske program;

Fællesskabets ydelse af et nyt langfristet lån til Bulgarien er en passende foranstaltning til at støtte landets betalingsbalance og til at styrke dets reserver;

Fællesskabslånet bør forvaltes af Kommissionen;

traktaten indeholder ikke anden hjemmel for vedtagelse af denne afgørelse end artikel 235 -

TRUFFET FØLGENDE AFGØRELSE:

Artikel 1

1. Fællesskabet yder Bulgarien en langfristet lånefacilitet på højst 250 mio. ECU i hovedstol og med en maksimal løbetid på ti år med henblik på at sikre en holdbar betalingsbalance og styrke landets reserver.

2. Til dette formål bemyndiges Kommissionen til på Det Europæiske Fællesskabs vegne at låne de nødvendige midler, som stilles til rådighed for Bulgarien i form af et lån.

3. Dette lån forvaltes af Kommissionen i snævert samråd med Det Monetære Udvalg og på en måde, der er i overensstemmelse med enhver aftale mellem Den Internationale Valutafond og Bulgarien.

Artikel 2

1. Kommissionen bemyndiges til efter samråd med Det Monetære Udvalg at indgå aftale med de bulgarske myndigheder om de økonomisk-politiske betingelser, der er knyttet til lånefaciliteten. Disse betingelser skal være i overensstemmelse med de aftaler, der er nævnt i artikel 1, stk. 3.

2. Kommissionen kontrollerer med regelmæssige mellemrum i samarbejde med Det Monetære Udvalg og i koordination med Den Internationale Valutafond, at Bulgariens økonomiske politik er i overensstemmelse med formålene med lånet, og at lånebetingelserne overholdes.

Artikel 3

1. Lånet stilles til rådighed for Bulgarien i mindst to rater. Den første rate frigives efter den første revision af det med Den Internationale Valutafond aftalte stand-by aftale, jf. dog artikel 2.

2. De senere rater frigives under forudsætning af en tilfredsstillende fortsættelse af stand-by aftalen og tidligst tre måneder efter frigivelsen af første rate, jf. dog artikel 2.

3. Midlerne indbetales til Bulgariens centralbank.

Artikel 4

1. De lånoptagelses- og långivningstransaktioner, der er nævnt i artikel 1, gennemføres med samme valørdato og må for Fællesskabet ikke medføre omlægning af forfaldstiden, valutakurs- eller renterisici eller andre kommercielle risici.

2. Kommissionen skal, hvis Bulgarien ønsker det, træffe de nødvendige foranstaltninger til i lånebetingelserne at indføje en klausul om førtidig tilbagebetaling og til, at en sådan klausul kan anvendes.

3. Giver omstændighederne mulighed for en forbedring af renten på lånene, kan Kommissionen på Bulgariens anmodning helt eller delvis refinansiere sine oprindelige lånoptagelser eller omlægge de hertil svarende finansielle betingelser. En sådan refinansiering eller omlægning gennemføres på de betingelser, der er fastsat i stk. 1, og må ikke resultere i en forlængelse af den gennemsnitlige løbetid for de af transaktionerne berørte lån eller i en forhøjelse af restgælden, udtrykt i løbende valutakurs, på datoen for disse transaktioner.

4. Bulgarien bærer alle de omkostninger, Fællesskabet afholder i forbindelse med indgåelse og gennemførelse af transaktioner i henhold til denne afgørelse.

5. Det Monetære Udvalg underrettes mindst en gang om året om udviklingen i de transaktioner, der er omhandlet i stk. 2 og 3.

Artikel 5

Kommissionen sender mindst en gang om året Europa-Parlamentet og Rådet en rapport med en vurdering af gennemførelsen af denne afgørelse.

Udfærdiget i Bruxelles, den 22. juli 1997.

På Rådets vegne

J. POOS

Formand

(1) EFT nr. C 190 af 21. 6. 1997, s. 29.

(2) EFT nr. C 200 af 30. 6. 1997.

(3) EFT nr. L 358 af 31. 12. 1994, s. 2. Aftalen er senest ændret ved en tredje tillægsprotokol (EFT L 103 af 26. 4. 1996, s. 53).

(4) EFT nr. L 174 af 3. 7. 1991, s. 36.

(5) EFT nr. L 317 af 31. 10. 1992, s. 94.